Beksan Ratéb Meuseukat

Beksan Ratéb Meuseukat inggih punika salah satunggalipun seni jogèd saking Acèh.[Suhada, Ichsan (lan kanca-kanca). 2009. Pesona Indonésia; Pariwisata, Budaya dan Sosial (Lebih Dekat Mengenal Pulau Sumatra. Surabaya:Bintang Ilmu;kaca 20-21][Panitia Penyelenggara MTQ Tingkat Nasional ke 12. 1981. Petunjuk Beberapa Jinis Kesenian Tradisional Acèh dan Tempat-Tempat Darmawisata dalam Acara MTQ Nasional ke-XII di Banda Acèh. Banda Acèh.] Nama Ratéb Meuseukat asalipun saking basa Arab inggih punika ratéb asalipun saking ratib ingkang tegesipun ngibadah lan meusakat saking tembung sekat ingkang tegesipun méndel. Wonten pamanggih manawi jogèd Ratéb Meuseukat punika dipunripta obah lan gayanipun déning putranipun Teungku Abdirrahim alias Habib Seunagan, lan syairipun utawi ratéb-ipun dipunripta déning Teungku Chik Di Kala, satunggalipun ulama ing Seunagan ingkang gesang ing abad kaping 19. Syair (cakepan) punika gadhah isi ngluhuraken namanipun Allah lan Muhammad, dipunparagani tiyang èstri kanthi ageman adat Acèh. Jogèd punika ngrembaka ing Meudang Ara Rumoh Baro ing Kabupatèn Acèh Kidul Kulon.

Kawitanipun jogèd Ratéb Meuseukat dipunparagakaken sasampunipun ngaos wulangan agami ing wayah dalu, lan ugi punika boten saged uwal minangka salah satunggalipun medhia dakwah. Jogèd punika dipunpraktékaken kanthi posisi lenggah lan jumeneng. Wonten ing jaman samangké jogèd Ratéb Meuseukat punika ugi dipungelar ing adicara agami lan dinten-dinten agung, adicara palakrami lan sanèsipun ingkang boten nerak paugeran agami Islam. Ing wekdal samangké, jogèd punika dados jogèd ingkang paling misuwur ing Indonésia. Bab punika dipunsababaken amargi éndahipun, kadhinamisanipun, lan rikat gerakanipun. Jogèd punika asring dipunsalahpangertosan minangka jogèd Saman kagunganipun suku Gayo. Kamangka kekalihipun bènten, mliginipun wonten tiga inggih punika, sapisan jogèd Saman ngginakaken basa Gayo, jogèd Ratéb Meuseukat ngginakaken basa Acèh. Kaping kalih, Jogèd Saman dipunparagani tiyang jaler, manawi jogèd Ratéb Meuseukat dipunparagani tiyang èstri. Kaping tiga, Jogèd Saman boten dipuniringi piranti musik, manawi jogèd Ratéb Meuseukat dipuniringi musik, inggih punika rapa’i lan geundrang.

 Cathetan suku 

 Pranala njawi 
Saman dan Meuseukat

Kategori:Beksan
Kategori:Kagunan
Kategori:Budaya Indonésia
Kategori:Warisan budaya
Kategori:Artikel mawa basa krama